作者:權德輿
標題:奉和李大夫題鄭評事江樓
內容:達士無外累，隱幾依南郭。茅棟上江開，布帆當砌落。支頤散華髮，欹枕曝靈藥。入鳥不亂行，觀魚還自樂。何時金馬詔，早歲建安作。往事盡筌蹄，虛懷寄杯杓。邦君駐千騎，清論時間酌。憑檻出煙埃，振衣向寥廓。心源齊彼是，人境勝巖壑。何必棲冥冥，然為避矰繳。